作者：廖行之
词牌/韵律：沁园春

paragraphs: 直下承当，本来能解，莫遣乾休。
算如今蹉过，峥嵘岁月，分阴可惜，一日三秋。
闹里偷声，日中逃影，用尽机关无少留。
争知道，是沤生即水，水外无沤。
世人等是悠悠。
谁著个工夫向里求。
但掩耳窃钟，将泥洗块，觅花空里，舐蜜刀头。
何以忙中，尻舆浸假，邀取三彭同载游。
真如界，向毗庐顶上，荐取无忧。